b'\n_START_ARTICLE_\nEmil Bluhme\n_START_SECTION_\nKarriere\n_START_PARAGRAPH_\nAllerede som s\xc3\xb8kadet gjorde han tjeneste i krigs\xc3\xa5rene 1848-50 og blev 1852 l\xc3\xb8jtnant (som nr. l af sit hold); var 1856-59 i fransk krigstjeneste og med p\xc3\xa5 togtet til Bagindien 1858-59. Efter at v\xc3\xa6re kommet hjem sendtes han 1863 p\xc3\xa5 s\xc3\xb8kortopm\xc3\xa5ling til Gr\xc3\xb8nland og udgav 1865 en dygtig skildring af forholdene deroppe med skarpe klager over forvaltningen som formentlig \xc3\xb8del\xc3\xa6ggende for gr\xc3\xb8nl\xc3\xa6ndernes udvikling. Han var 1865-67 medudgiver af Tidsskrift for S\xc3\xb8v\xc3\xa6sen og 1865-68 af m\xc3\xa5nedsskriftet Fra alle Lande; afgik 1868 fra fl\xc3\xa5den med kaptajnstitel (1902 kommand\xc3\xb8r), efter at han ved gifterm\xc3\xa5l ved en datter af August Theodor Sch\xc3\xbctte var blevet godsejer til N\xc3\xb8rlund Slot og Torstedlund mellem Hobro og Nibe; k\xc3\xb8bte 1872 desuden B\xc3\xb8gsted i Hj\xc3\xb8rring Amt._NEWLINE_Han blev 1870 formand for den nystiftede Nibe-L\xc3\xb8gst\xc3\xb8r Landboforening (indtil 1895) og var 1875-92 medlem af bestyrelsen for de forenede jyske Landboforeninger, p\xc3\xa5 hvis delegeretm\xc3\xb8der han kraftig tog ordet for lettelse af landbrugets skatter; endvidere var han 1880-89 medlem af Aalborg Amtsr\xc3\xa5d, men mistede sit s\xc3\xa6de af politiske grunde. Efter at han 1876-81 forg\xc3\xa6ves 3 gange havde s\xc3\xb8gt valg til Folketinget i Horsens som H\xc3\xb8jres kandidat imod Fredrik Bajer, stillede han sig 1884 som liberal H\xc3\xb8jremand i Randers og blev valgt. Han sluttede sig straks til den frisindede opposition imod ministeriet Estrup, faldt januar 1890 igennem, men valgtes september samme \xc3\xa5r ved et udfyldningsvalg i Esbjerg og h\xc3\xa6vdede denne kreds indtil 1909, da han trak sig tilbage fra det offentlige liv. Han h\xc3\xb8rte 1887-90 til Det Forhandlende Venstre, men fulgte ved dets spr\xc3\xa6ngning med H\xc3\xb8rups gruppe og h\xc3\xb8rte siden 1895 til Venstrereformpartiet. I en r\xc3\xa6kke \xc3\xa5r var han medlem af Dansk Fredsforenings bestyrelse og deltog i flere interparlamentariske konferencer. 1908 blev han medlem af bestyrelsen for Det Store Nordiske Telegrafselskab._NEWLINE_Han var Kommand\xc3\xb8r af 1. grad af Dannebrog og Dannebrogsmand. Han bar ogs\xc3\xa5 \xc3\x86reslegionen.'